**Un strop din mângâieri**

*Mihail Janto*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă pierd ades pe drumul cu noroi,

ducându-mă cu gândul la părinți,

cu sufletul plecat și ochii goi,

aș vrea să știu că au ajuns la sfinți.

E drumul gol, dar l-am umplut cu dor,

rugându-i să mă țină iar de mână,

să-mi ţină cald pământu-n palma lor,

din lacrimi le-am făcut și o fântână.

Strângând în suflet timp și remușcări,

am învățat să trec prin umbra morții,

le-am pus deja atâtea lumânări,

ca să le fac lumină-n fața porții.

Dar am găsit un strop din mângâieri,

ținând în mână țărâna curată,

și simt în depărtări apropieri,,

știind c-aveam o mamă și un tată...

Autor, Mihail Janto